Is-Supretendent għas-Saħħa Pubblika l-Professur Charmaine Gauci, permezz ta' stqarrija, fakkret biex kull min jirċievi riżultat pożittiv tal-PCR jew ta' Rapid Test għall-COVID-19 għandu jiżola lilu nnifsu immedjatament mill-mument li jirċievi r-riżultat. F'isem l-awtoritajiet tas-Saħħa Prof. Gauci qalet li min jirriżulta pożittiv għandu jibda perjodu ta' 14-il-ġurnata kwarantina obbligatorja u li dan jgħodd ukoll għal kull persuna li tgħix fl-istess residenza. Spjegat li sabiex ikun evitat aktar tixtrid, persuni li jittestjaw pożittivi għandhom jippreparaw lista tal-kuntatti li kienu fil-qrib tagħhom fil-jumejn ta' qabel it-test pożittiv jew mindu żviluppaw sintomi, liema minnhom ikun ġie l-ewwel. Hi appellat ukoll biex il-pubbliku jilqa' l-istedina għat-tilqima kontra l-COVID-19 filwaqt li appellat ukoll sabiex jinżammu l-miżuri kollha kontra t-tixrid tal-virus tal-COVID. Fl-aħħar 24 siegħa nstabu 386 każ ġdid ta' COVID-19 bin-numru ta' każijiet attivi fil-komunità żdied għal 2,505. Iż-żieda fil-każi tal-coronavirus qed jesperjenzawha għadd ta' pajjiżi oħra b'mod partikolari r-Renju Unit fejn saħansitra tħassru anke ċelebrazzjonijiet għal lejliet l-ewwel tas-sena. 90,629 każ ġdid fir-Renju Unit; pressjoni biex Johnson jimplimenta l-miżuri